Downloaded from YTS.MX
Official YIFY movies site: YTS.MX
Ez az erdő ad otthont a fán élő állatok
legnagyobb és legnehezebb fajának.
Hosszú életük során
az is megeshet, hogy a lábuk sosem ér földet.
Ezért tudtunk róluk oly keveset
néhány évtizeddel ezelőttig.
Mégis ők az egyik legközelebbi rokonaink,
akikkel közel 30 fizikai jellemzőn osztozunk.
Még a nevük, az „orang hutan” is azt jelenti: „erdei ember”.
Jelentős méretük és erejük ellenére
szelíd, odaadó és problémamegoldó lények.
És talán közelebbi rokonaink, mint bármely más emberszabású majom.
Egy orangutánra pillantva nehéz nem felismerni magunkat benne.
És bár sosem tudhatjuk pontosan, mi jár a fejükben,
egy biztos: gondolkodó lények.
AZ ORANGUTÁNOK TITKOS ÉLETE
MALAJZIA SZUMÁTRA
Az orangutánok egykor az indonéziai Szumátra szigetén éltek.
Ám erdeik nagy részét mára kivágták.
A megmaradt néhány ezer pedig a messzi északra korlátozódik.
Egy hely kitűnik innen.
Suaq.
Egy aprócska mocsárerdő…
melyet nyugatról a Limbang folyó határol,
gátat szabva az emberi fejlődésnek.
Suaq erdeje évezredek óta változatlan.
Ez az orangutánok legfontosabb élőhelye,
ahol e vörös szőrzetű majmok száma magasabb, mint bárhol a bolygón.
A környéken több mint 200 azonosítható egyed él.
És az Orangután Kutatási Projekt tudósai
harminc éve figyelik őket.
De legyen szó terepen dolgozó tudósokról vagy filmkészítőkről,
egyetlen pillantás kevés a mocsár fölötti fákon megbúvó orangutánokra.
Közelről kell látni őket, magasan a lombkoronában.
Az új filmezési technikák, például a kis méretű drónok
éppen ezt teszik lehetővé.
És több részletet fednek fel a magánéletükről, mint korábban bármikor.
Az orangutánok általában magányosak,
de az itt élők rendkívül társas lények.
Figyelik egymást, tanulnak egymástól,
és ezzel egyedülálló kultúrát alakítottak ki.
Másutt ritka, hogy az orangutánok eszközt használnak,
de itt nem,
és e készségeket továbbadják az új generációnak is.
A hosszú távú kutatás középpontjában három közeli rokonságban álló nőstény áll.
A legidősebb Friska,
aki ügyesen szívja ki a botokból a termeszeket.
Több mint 60 évével ő a világ egyik legidősebb vad orangutánja.
Friska lánya Ellie,
aki mindig eszik.
És végül Ellie gyermeke, Eden,
aki közeledik az orangutánok életének legnagyobb mérföldkövéhez.
Felismerhető fején felálló szőréről,
ami kiskora óta jellemző rá.
Íme, Eden kétévesen,
anyjával, Ellie-vel.
Az emberé után az anyaorangután és kicsinye
közötti kötelék az egyik leghosszabb és legerősebb
a természetben.
A fiatal orangutánok több ezer órán át figyelik anyjukat.
Így tanulják meg, hogy a dzsungel számos növénye közül
melyik ehető…
és ami éppoly fontos, hogy miként.
A tanulás akár egy évtizedig is eltarthat.
De mindennek már hat éve.
Az immár nyolcéves Eden már sok mindent tud a dzsungelről.
Megtanulta, mely növények ehetők e zöldellő rengetegben.
De az anyjával való kapcsolata továbbra is változatlan.
Ellie mindig a közelében van.
És Eden még mindig úgy talál leggyorsabban táplálékot, hogy őt figyeli.
Például termeszeket.
Eden számára természetes volt az anyjával való osztozkodás.
Mostanáig.
Az a suhintás nem jó jel.
Valami megváltozott.
Új jövevény érkezett.
Nagyjából feleakkora, mint egy emberi csecsemő,
és valószínűleg ő az első újszülött, akit Eden valaha látott.
Hát ez elég zavarba ejtő.
De az új jövevény minden bizonnyal megér egy pillantást.
Ám az anyja nem akarja túl közel engedni.
Nyolc éven át anya és elsőszülöttje mindent együtt csináltak.
De a duóból most trió lett,
és minden megváltozott.
Mindenesetre jobb, ha követi anyját.
Eden még nyolcévesen is mindig szemmel tartja az anyját.
Ez nem is olyan könnyű a sűrű dzsungelben.
De veszélyes lenne eltévedni.
És bárhol legyen is Ellie, az étel is karnyújtásnyira van.
Nagy méretű agyuk és testük működtetéséhez
az orangutánok napjuk nagy részét evéssel töltik.
Az amla nevű gyümölcs egyike a 300 féle tápláléknak,
melyet Ellie és Eden fogyasztanak.
Némely táplálék begyűjtése különleges technikákat igényel.
Eden számára mindig is anya utánzása bizonyult a legjobb taktikának.
De ha harapós az étel…
ügyesen kell alkalmazni a technikát.
Eden hamar rájön, hogy nem a legjobb módszer,
ha az ujjbegyeivel szedi fel a hangyákat.
Ellie és az étel közé szokás szerint nem állhat semmi,
még a kicsi karja sem.
Ellie-nek 3000 kalóriát kell megennie,
hogy újszülöttjét is táplálni tudja.
A levelek az étrendjük fontos részét képezik.
De még a megfelelő fajtát is fel kell dolgozni.
Azaz ki kell köpni a keserű csersavat.
Az embercsecsemőkhöz hasonlóan
az újszülött orangutánok is sokat alszanak.
Az egyetlen különbség az, hogy közben szorosan kell kapaszkodniuk anyjukba.
Néhány óra evés után az orangutánok szívesen szundikálnak.
De úgy tűnik, az újszülött elfoglalta Eden helyét a fészekben.
Nem könnyű, ha anyukádat már nem érdekled úgy, mint azelőtt.
Edennek hamarosan új otthont kell találnia az erdőben,
és gondoskodnia kell magáról.
Valahol a környéken
Eden unokatestvére, Pepito is szembenéz az igazság pillanatával.
Anyja, Piniata készen áll egy újabb utódra.
Az Edennél egy évvel idősebb Pepitónak
ez egy jel, hogy ideje saját útját járnia.
Egy fiatal orangután életének legveszélyesebb időszaka,
amikor önálló életet kezd.
A sikerhez szakértelem, magabiztosság
és éberség szükséges.
És mi sugározna nagyobb önbizalmat…
mint egy démon belefojtása a mocsárba?
Még ha csak egy ártalmatlan teknősről is van szó.
Ez kissé eltúlzott reakciónak tűnhet,
de az orangutántársadalomban
a fiúk köztudottan féktelenebbek a lányoknál.
És nem ez az egyetlen különbség a nemek között.
Ahhoz, hogy kibontakoztathassák képességeiket,
az újonnan függetlenné vált hímeknek, mint Pepito,
találniuk kell egy felnőtt hímet példakép gyanánt, akitől tanulhatnak.
Addig is itt a lehetőség megfigyelni
egy fontos suaqi készség használatát.
A felnőtt orangutánok nagyon várják
a Neesia fák gyümölcsének érését.
A termés tápláló magokat rejt.
De tudni kell hozzájuk férni.
A terméseket szinte lehetetlen felnyitni, míg meg nem érnek.
Mindegyikben több tucat mag van,
melyeket üvegszerű szőrszálak ezrei védenek.
Felnyitás után csakis valamilyen eszközzel lehet biztonságosan elérni
a kalóriadús magokat.
Több évtizedes tapasztalatával a 60 éves Friska valódi szakértő.
A megfelelő méretű bottal
az irritáló szőrszálak megérintése nélkül képes kipattintani a magokat.
Csak Suaq orangutánjai képesek erre,
ám a képesség tökéletesítése évekig is eltarthat.
A nőstények általában 14 éves korukra tanulják meg.
A legtöbb hímnek ennél kicsit tovább tart.
Az olyan fiataloknak, mint Pepito és Eden, jól meg kell figyelniük a felnőtteket,
ha el akarják sajátítani a technikát, hogy élvezhessék e fehérjedús táplálékot.
Figyelemre méltó, hogy a magok még azután is képesek kicsírázni,
hogy az orangutánok megrágták őket.
Az öreg Friska átszeli a környéket.
Meglátogatja a lányát, Ellie-t.
Talán tudomást szerzett az új családtagról.
Friska nemcsak hat utód édesanyja, hanem dédnagymama is.
Ez az újszülött az ötödik unokája.
Ezzel ő a környék legsikeresebb nősténye.
De az ötödik és negyedik unoka,
tüsi hajú Eden kapcsolata továbbra is fagyos.
Az orangutánok anyáskodási stílusa változó.
Friska köztudottan szigorú.
A kutatók észrevették, hogy más anyákhoz képest
ő gyakrabban hagyta sírni csecsemőit,
és ritkábban engedett a követeléseiknek.
A szigorú szeretet elvét Ellie is örökölte,
aki most legidősebb gyermekén, Edenen is ezt alkalmazza.
Anyja figyelme már az új kölyökre irányul,
aki még a zsémbes nagyi szívét is meglágyította.
Pepito kuzinjához hasonlóan
Eden számára is eljött az idő, hogy elváljon édesanyjától.
Teljesen új élmény lesz számára
egyedül lenni.
És anyja nélkül
számos ismeretlen orangutánnal kell majd megismerkednie.
Egyikük érdeklődését különösen felkelti a függetlenné vált Eden.
A 28 éves Sulli
mindig új kapcsolatokat keres.
Ezért minden mozgás megragadja a figyelmét a fákon.
Kora ellenére Sulli még nem teljesen kifejlett hím
arcán pofalemezeknek nevezett párnákkal.
De még egy pofalemez nélküli hímhez képest is meglehetősen kicsi.
Ám termete hiányosságait elszántsággal kompenzálja.
És a pofalemez nélküli Sulli kiszúrt egy ismerős arcot.
A 21 éves Lilyt.
Alárendelt hímként
Sullinak kell kezdeményeznie a nőstényekkel való barátkozást.
Lily nem mutat érdeklődést,
de pofalemez nélküli hímként muszáj kitartónak lenni.
Mivel Sulli figyelmét Lily köti le,
észre sem veszi, hogy Hasadt Ajkú Otto őt figyeli.
Suaq idős, ám még mindig domináns, pofalemezes hímje.
És nem tűri, hogy egy Sullihoz hasonló alárendelt hím
nőstényekkel barátkozzon az ő területén.
Ottónak emlékeztetnie kell Sullit, ki itt a főnök.
Sulli jobban teszi, ha kereket old.
Pofalemez nélküli hímként nagy előnye,
hogy gyorsabban mozog, mint az Ottóhoz hasonló, nehézsúlyú egyedek.
Így nem nehéz egy lépéssel előtte járni.
Ottónak nem könnyű ráijesztenie olyasvalakire,
akit képtelen megközelíteni.
De a pofalemezes hím
az ágak rázásával üzeni, hogy ideje odébbállni.
Küldetés teljesítve.
Legalábbis egyelőre.
Ez a hívóhang
egy másik pofalemezes hímtől érkezik.
Titántól.
Ottó címét akarja.
És ha megszerzi,
a szaporodni vágyó nőstények őt fogják választani.
Titán, a kihívó üldözőbe veszi Ottót,
aki menekülőre fogja.
A harc sérüléshez vagy még rosszabbhoz vezethet.
Ezért a pofalemezes hímek csak akkor csapnak össze, ha muszáj.
Jobban járnak, ha a versengést erőfitogtatással döntik el.
És Titán tudja, hogyan ijesszen rá az öregre.
Otto egyetlen célja, hogy minél messzebbre jusson Titántól.
Titán talán elüldözte Ottót,
de még nem lett domináns hím.
A cím elnyeréséhez sokkal erősebb ellenfelekkel kell majd szembenéznie.
Ez az egyed nem tartozik közéjük.
Pepito.
Egy nemrég függetlenné vált fiatal hímnek
Titán tökéletes példakép, akitől tanulhat.
Közel 90 kilójával
Titán a súlyát használva lendülhet fáról fára, ezzel energiát spórolva.
Egy próbát megér, nem?
A könnyűsúly hátránya.
De máshogy is át lehet hidalni a távolságokat.
A kérdés csak az, ez az inda elbírja-e a súlyát.
Talán kicsit kockázatos.
Nagyon messze van a lenti mocsár.
Egye fene!
Bár energiát nem spórolt,
a játék is a tanulás része.
Titán felhívja magára a figyelmet.
Ideje, hogy Pepito folytassa a méretes, pofalemezes hím megfigyelését.
Persze csak ha ki tudja szabadítani magát az ágak fogságából.
A hívóhang nem csak az erő fitogtatásáról és a terület megjelöléséről szól.
A tudósok nemrég felfedezték, hogy ezzel tudatják közelgő helyváltoztatásukat is.
Titán hívóhangja tudatja a többi orangutánnal, merre fog mozogni.
Akár másnapra vonatkozóan is.
Ezzel korrekt módon figyelmezteti az útjába eső, pofalemezes hímeket.
Nem jó hír ez Hasadt Ajkú Ottónak.
Suaq egykori királya most már csak békés visszavonultságra vágyik.
Ezt kínálhatja a folyó túlpartja,
na de hogyan jut el oda?
Az orangutánok félnek a víztől.
A majmok által használt híd jelentheti a megoldást.
De Otto több mint tízszer nehezebb, mint egy langur.
És a folyóban krokodilok tanyázhatnak.
Otto önkéntes száműzetése Suaqból egy korszak végét jelenti.
És ha nincs szilárd domináns hím,
a fiatalabb hímek a sorból kiemelkedve magukénak követelhetik a címet.
Titánnak hamarosan újabb ellenféllel kell szembenéznie.
HÁROM HÓNAPPAL KÉSŐBB
Az elmúlt néhány hónapban
Eden saját szegletet foglalt el a mocsárerdőben.
Nem messze Ellie-től, az anyjától.
Többször haza is ment,
de egyre ritkábbak az ilyen látogatások.
És a többi környékbeli orangutánhoz hasonlóan
ő is hozzászokik az egyedülléthez.
De még mindig kíváncsian figyeli más lakók felbukkanását,
főleg, ha családtagról vagy barátról van szó.
Ez Olala, egy fiatal nőstény.
Nem családtag,
de itt, Suaqban a fiatal, nem rokon nőstények gyakran megtűrik egymást.
De ezúttal nem.
Eden és Olala családjai közt régóta viszály dúl.
És úgy tűnik, nem csillapodik.
Edennek el kell űznie Olalát.
Az, hogy kiállt Olala ellen, és megvédte a területét,
jól mutatja, milyen hosszú utat tett meg, mióta elhagyta az otthonát.
Visszatér a bogyóihoz,
mert még nem tud az új látogatóról.
A pofalemez nélküli Sulli az.
Azért jött, hogy összebarátkozzon Edennel.
Eden elbizonytalanodik.
Még sosem volt egyedül hím társaságában.
Eden tétovázik, talán hogy felmérje a helyzetet.
A hím barátságosnak tűnik.
De Eden nem tudja,
hogy Sulli stratégiája számítóbb.
Ha most a barátjává tud válni,
talán több esélye lesz, amikor a nőstény megérik a szaporodásra.
Ez a pillantás talán biztató jel volt.
Eden letelepszik egy termeszekkel teli bottal.
És amikor Sulli utoléri,
megosztja vele a botot.
Eden eddig mindent az anyjától, Ellie-től tanult.
De Sullit figyelve más módszereket is elsajátíthat,
és ezzel bővítheti az erdei életről megszerzett tudását.
És bár még nem jár a fejében az anyaság,
ez a különös hím talán érdekesebb, mint elsőre hitte.
Nem messze innen Eden anyja, Ellie egy mangófán tölti az idejét.
Csemetéje jól van.
Az emberek, akik megfigyelik, Emennek nevezték el.
Három hónaposan még sokat kell tanulnia az őt körülvevő világról.
A termeszek Suaqban ismerős látványt nyújtanak.
Ezzel szemben a szégyenlős Macronus ptilosust…
gyakrabban hallani, mint látni.
Több ezer különböző állatfaj él ebben az erdőben.
És bármerre is jár a két orangután,
Emen számára mindig akad valami meglepő újdonság.
Emen előbb-utóbb megismeri ezeket a lényeket…
és megtanulja, melyek ártalmatlanok,
és melyek nem.
Ellie-nek figyelmeztetnie kell a fiát, ha egy állat veszélyes,
hogy Emen tudja, miként kerülje el.
A gödörkésarcú vipera marása végzetes lehet.
Ahogy Ellie Edennel is tette,
Emenre is sok-sok éven át vigyázni fog.
Az orangutánkölykök túlélési aránya ezért magasabb,
mint más emberszabású majmoké.
Ideje, hogy Ellie fészket rakjon éjszakára.
Levelekből matracot készít.
Évekbe telik majd, míg Emen képes lesz saját fészket építeni.
Az anyjától fogja megtanulni, pontosan hogyan is kell ezt csinálni.
Az orangutánok minden éjjel új fészket építenek.
És az emberszabásúak között az övék a legbonyolultabb.
A stílusa egyénenként változik.
Egyesek még levélpárnát is készítenek.
Hajnali hat óra van.
Ideje felkelni.
Az ágyban lustálkodókat is hamarosan felkelti az ébresztő.
Sziamang gibbonok.
Suaq hajnali kórusa.
Felfújható torokzacskójuk felerősíti hívóhangjukat.
És fülsüketítő, ha Titánhoz hasonlóan alattuk alszunk.
Más lakók már mozgásban vannak.
Suaqban több mint 30 különböző termeszfaj él.
Ezek Hospitaltermesek.
Levelekkel, zuzmóval és kéreggel táplálkoznak, amit a fészkükbe visznek.
Soraik több száz méter hosszúra is nyúlhatnak.
A termeszek legfontosabb feladata a tápanyagok visszaforgatása az erdőbe…
és ők maguk is táplálékul szolgálnak az olyan nagy méretű, szőrös majmoknak,
mint Titán.
Pepito még mindig figyeli, mi történik.
Bármit tanul is Titántól,
az hasznos lesz, ha végül pofalemezes hímmé fejlődik.
Titánnak azonban fontosabb dolgok járnak a fejében,
például érett gyümölcsök.
És tud egy fát, ami telis-tele van velük.
A legrövidebb utat választja…
csak akkor áll meg, ha más finomságokat lát útközben.
Titán felnőttként jelent meg először Suaqban,
de az elmúlt évtized során fejébe véste a gyümölcsfák helyét,
és nemcsak azt tudja, hol találhatók, de azt is, mikor érnek.
Ha fokozni akarja amúgy is lenyűgöző fizikumát,
hogy ő lehessen a dzsungel királya, ennie kell.
Méghozzá napi 8000 kalóriát.
Mivel Pepito nem tud lépést tartani Titánnal,
célba veszi Olalát, a fiatal nőstényt.
Olala épp egy faggyúfa gyümölcsét falatozza.
Pepito valószínűleg sosem járt még Olala közelében.
Szóval érdemes közelebbről is megnéznie.
Úgy tűnik, a nőstényt is érdekli.
De hogy ilyen bemutatkozásra számított-e…
azt nehéz megmondani.
Ilyen távolságból Pepito kitűnően megszemlélheti az evési technikáját.
És talán még valami újat is tanul.
De Olala megelégelte, hogy bámulják.
Pepito számára a társaitól való tanulás is az ismeretszerzés része,
amellyel növelheti túlélési esélyeit.
Titánnak más jár a fejében.
És úgy tűnik, nem Yulia.
Mivel vezérhím, vonzza az olyan felnőtt nőstényeket, mint Yulia,
akik kapcsolatot keresnek.
Érdekes módon a nősténynek nem könnyű megfelelő hangulatba hoznia őt.
Talán segít, ha kényes területen bökdösi.
Ideje újragondolni a dolgot.
Talán pár levél ajándék gyanánt?
Nos, van egy határ, meddig mész el,
hogy felkeltsd a másik figyelmét.
Vagy mégse?
Yulia végre veszi az üzenetet.
Magára hagyja gondolataival a gondterhelt Titánt,
akit talán aggaszt a lehetőség, hogy párbajra hívja
egy erősebb, pofalemezes hím.
Eden saját faggyúfát talált.
Mellette a pofalemez nélküli Sulli.
Úgy tűnik, kitartása meghozta a gyümölcsét.
Hogy kiszűrje a gyümölcs rossz ízű részeit,
Eden átszitálja a levét a szőrén.
Meglepő módon Sulli ugyanerre használja Eden szőrzetét.
De vajon túllépte a határt ezzel a kétségtelenül intim megmozdulással?
Edennek távolságra van szüksége.
Sulli követi.
Nem lehet mondani, hogy nem kitartó.
Suaq kutatói mindig is barátságos, játékos jellemnek ismerték Sullit…
de nem veszi észre Eden jelzéseit.
A játékosság egyre fenyegetőbbnek tűnik,
és Eden már nem kér belőle.
Sulli lelkesedését még egy hirtelen jött vihar se tudja letörni.
Ez túl sok Edennek.
Sulli magára marad a gondolataival.
A kifejlett hímek hívóhangjai éppoly egyediek, mint az ujjlenyomatok.
És ez nem Titáné.
Egy másik pofalemezes hímé, testén friss harci sérülésekkel.
Ő Rakus.
Tíz hónappal ezelőtt még alárendelt hím volt.
Azóta hormonszintjének jelentős növekedése miatt
közel kétszer akkora lett, és pofalemezeket növesztett.
Rakus a csúcsra akar törni,
de még nem üldözte el jelenlegi ellenfelét.
Titánt.
Titán címvédése véget érhet.
Úgy tűnik, Rakus az új kihívó,
bár ennek ára van.
Csúnyán megsebezte a kezét,
eltört a középső ujja…
és megsebesült az arca.
A sebek idővel begyógyulnak,
de a sérült hüvelykujjal más a helyzet.
Sérülései ellenére Rakusnak ébernek kell maradnia.
Titán még visszatérhet.
De nem őrködhet örökké.
A kimerültségnek meglesz az ára.
Odafent a pofalemez nélküli Sulli mászik.
Tíz hónappal ezelőtt, amikor Rakusnak még nem volt pofalemeze, barátok voltak.
Már nem azok.
És a dominanciáért küzdő hímek
igen lobbanékonyak.
Az üldözés hevében Rakus hibát vét.
De úgy tűnik, jól van.
Nagy szüksége van a pihenésre.
De így is van energiája
még egy üzenetet küldeni a környéknek.
Figyelmezteti a pofalemezes hímeket, és magához hívja a nőstényeket.
Az öreg Friska reagál elsőként Rakus hívására.
Fák közötti mozgásának hangja ismét cselekvésre készteti Rakust.
Még nem tudja, hogy Friska az.
Ők ketten évek óta ismerik egymást.
Jóllehet Friska talán nem is látta Rakust, mióta pofalemezes hím lett.
De az olyan bölcs, öreg nőstények, mint Friska,
remekül meg tudják jósolni, ki lesz a következő domináns hím.
Látogatásával bizalmat szavaz az új kihívónak.
És ha Friska újra szaporodni akar, hogy megszülessen hetedik utódja,
valószínűleg őt fogja választani.
NYOLC HÓNAPPAL KÉSŐBB
Friska unokája, Emen már egyéves,
és készen áll a következő nagy mérföldkőre.
Életük első négy évében
az orangutánkölyköket anyjuk a hátán cipeli az erdőn keresztül.
De Emen elérte azt a kort, amikor szeretné felfedezni az Ellie-n túli világot.
És amikor anyja megáll, lehetőséget is kap erre.
Mint most.
Hosszú az út lefelé.
Jobb, ha kapaszkodsz!
De vége a játéknak.
Most a fizika törvényei lépnek életbe.
Ellie-nek épp megfelelő erőt kell bevetnie, hogy legyőzze az ellenállást.
Újabb lehetőség?
Emen ismét lecsusszan róla.
Talán most van először ilyen távol az anyjától.
Általában három kapaszkodópont javasolt…
de melyik apróság nem feszegeti a határokat?
Emen szabadságának pillanata azonban jóformán csak illúzió.
Ahogy az anyák világszerte,
úgy Ellie is ösztönösen szemmel tartja csemetéjét.
És ha megunja a magányos kalandozást,
anya teste is kiváló játszótér.
Eden hazatért.
Még sok fontos dolgot kell megtanulnia az anyjától.
Jó lehetőség Eden számára, hogy Ellie-t és Ement figyelve megtanulja,
milyen az anyaság, mielőtt saját csemetét vállal.
Vajon ő is a szigorú szeretet elvét
követi majd?
Vagy gondoskodóbb lesz?
Más orangutánokhoz hasonlóan
Eden számára is a megfigyelés és a tanulás a siker kulcsa.
És ha valami igazán felkelti a felnőtt orangutánok figyelmét,
az egy odú a fán.
Hisz élőlényeket rejt.
Néha ehető élőlényeket.
Érdemes hát minden odúba belenézni.
És ha valami zümmög a nyílás körül,
például fullánk nélküli méhek, az még jobb.
Mert akkor lárvákat vagy mézet rejt.
A kis lyukak tartalmát általában bottal lehet megszerezni,
de most nem ez a helyzet.
Ínycsiklandóan finom.
És ami a legjobb,
hogy e mézes finomságot nem csípésekkel tálalják.
Eden pechjére az osztozkodás most nem opció.
Saját mézesbödönt kell keresnie.
És tudja is, hol.
Ellie-éhez hasonlóan ezt is rovarok döngik körül.
Ez jó jel.
De ezek nagyobbak
és ijesztőbbek.
Ideje behatolni, és kifosztani.
De ha darázsfészekbe nyúlsz,
nagyon feldühíted a lakóit.
Lehet, hogy egy marék lárva nem éri meg azt a sok csípést.
Legközelebb okosabb lesz.
Több hónap telt el Rakus és Titán harca óta.
Rakus szeme szépen begyógyult.
És megszilárdította státuszát, mint Suaq vitathatatlan királya.
De ha a csúcson akar maradni, fittnek és erősnek kell lennie.
A magas fehérjetartalmú termeszek segítenek ebben.
Bár kockázatos dolog egy rothadó fán ügyködni.
Nem indul jól Rakus napja,
de egy hideg ital biztosan csillapítja a fejfájást.
És ebben az erdőben nem nehéz ilyet találni.
Kancsóvirágok.
Az erdő természetes vizesedényei.
Esővíz és részben megemésztett rovarok elegyét tartalmazzák.
Finom.
Domináns hímként Rakus élete sosem lesz már a régi.
Kapcsolatba fog kerülni a környék nőstényeivel,
például Friskával és Ellie-vel.
De elkerül minden más orangutánt.
Regnáló királyként már a puszta jelenléte is meggátolja,
hogy a pofalemez nélküli hímek pofalemezeket növesszenek.
Ezzel akár tíz évre is meghosszabbíthatja uralmát.
Eden élete is sokat változott.
Eszközt készít botból…
hogy elérje az odú tartalmát.
Életében először anélkül rájött, hogyan is kell eszközt használni,
hogy anyját figyelte volna.
Ez azonban nem hozta meg a várt eredményt.
Újra kell gondolnia a dolgot.
Nagyon igyekszik megoldani a problémát.
Vajon ez az inda beválna?
Bár a bot hosszabb,
talán mégsem elég hosszú.
Eltelik néhány év, mire Eden gyakorlott eszközhasználó lesz,
de ez a készség jelentős mérföldkő az életében.
Biztos jele annak, hogy készen áll az önálló életre a dzsungelben.
Várnak még kihívások Edenre,
de a legnagyobb, amivel neki és a környék orangutánjainak szembe kell nézniük,
a határaikon túlnyúló világból fog érkezni.
Amikor az öreg Friska annyi idős volt, mint Eden,
Szumátra-szerte éltek orangutánok.
Ma már nem így van.
Megdöbbentő, de az elmúlt 20 évben a világ orangutándzsungeleinek 80%-a
odalett.
Suaq vajon elég ideig fennmarad ahhoz, hogy hallja Pepito hívóhangját?
Vagy hogy Eden felnevelje saját családját?
Mivel hosszú ideig tanulnak,
e lassan fejlődő majmok nem képesek megbirkózni élőhelyük gyors változásaival.
Ma már csak a keskeny Limbang folyó áll
Eden otthona és a könyörtelen emberi fejlődés közé.
De míg Suaq erdeje védett marad,
figyelemre méltó rokonaink története generációkon át folytatódhat.
Ez nem kecsegtet túl sok reménnyel.
A feliratot fordította: Ötvös-Horváth Anna